Балигъ гъащIэм ухэзышэ уэзджынэ
Иужьрей уэзджынэм и махуэшхуэр щаIэт, «Гъуэгу махуэ, къэкIуэнур зей ныбжьыщIэхэ!» къыхуеджэныгъэм щIэт гуфIэгъуэ зэIущIэхэр, ди къэралым и дэнэ щIыпIи хуэдэу, Къэбэрдей-Балъкъэрми щызэхэтащ дыгъуасэ. Шэджэм щIыналъэм и администрацэм и пресс-IэнатIэм и лэжьакIуэ КIарэ Элинэ хъыбар къызэрыдигъэщIамкIэ, а махуэшхуэм епха дауэдапщэхэр районым къызыхуэтыншэу щекIуэкIащ.
Уэзджынэр зууэ къахуеуащ щIыпIэм и ныбжьыщIэ 862-м. Абыхэм ящыщу курыт школым и 11-нэ классыр къаух ныбжьыщIэ 270-м, адрей 592-м 9-нэ классыр къызэранэкIауэ аращ.
ГуфIэгъуэ зэхуэсым зыкърагъэхьэлIащ Шэджэм щIыналъэ администрацэм и Iэтащхьэ ТекIушэ Артур, КъБР-м и Парламентым и УнафэщIым и къуэдзэ Жанатаев Сэлим, КъБР-м и Парламентым и депутат Хочуев Рэмэзан, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и къудамэм и унафэщI Мыз Маринэ, Шэджэм район администрацэм и Iэтащхьэм и къуэдзэ — егъэджэныгъэмкIэ щIыпIэ IэнатIэм и унафэщI Iэрыпщэ Жаннэ, Щхьэлыкъуэ къуажэм и щIыпIэ администрацэм и Iэтащхьэ Къуныжь Хьэчим, КъБКъУ-м и Школ академие цIыкIум и унафэщIым и къуэдзэ Къардэн Иренэ, егъэджакIуэхэм я профсоюзым и щIыпIэ къудамэм и па-шэ Щад Азджэрий сымэ. ХьэщIэ лъапIэхэр хэтащ Щхьэлыкъуэ жылэм дэт курыт школ №1-м щекIуэкIа дауэдапщэхэм.
Къызэхуэсахэм, псом хуэмыдэу, школыр къэзыух ныбжьыщIэхэм, гуапэу захуигъэзащ ТекIушэ Артур. Балигъ гъащIэм хэувэ сабийхэм я мурад псори къайхъулIэну ехъуэхъуащ ар.
— НыбжьыщIэ лъапIэхэ! Нобэ фэ къыфхуоуэ балигъ гъащIэм фыхэзышэ уэзджынэр. Сынывохъуэхъу ар угъурлыуэ къыфхущIэкIыну, фи гум илъ мурадыфI куэдым щIэдзапIэ дахэ яхуэхъуну, — жиIащ ТекIушэм. — ФIыщIэ ин яхуэсщIыну сыхуейщ фи егъэджакIуэ IэкIуэлъакIуэхэ-ми. Абыхэм ялъэкI къагъэнакъым мыпхуэдэу, щIэныгъэ нэсрэ гъэсэныгъэ екIурэ фхэлъу, нобэ мы утыкушхуэм фыкъихьэн папщIэ.
НыбжьыщIэхэм псалъэ гуапэкIэ зыхуагъэзащ школым и унафэщIым, егъэджакIуэхэм, адэ-анэхэм, езанэ классыр мы гъэм къэзыух цIыкIухэм.
— Фи гъащIэр зытевухуэну унэтIыныгъэхэр, дауи, фубзыхуа къыщIэкIынщ, — къыхигъэщащ Жанатаев Сэлим, ныбжьыщIэхэм защыхуигъазэм. — Къыфпэщылъ къэрал къэпщытэныгъэхэм ехъулIэныгъэкIэ фапэлъэщыну, егъэджакIуэхэр, адэ-анэхэр къызэрыфщыгугъыу факъыхущIэкIыну си гуапэщ. Фыщеджа школыр, жылэр, Шэджэм щIыналъэр псори фэркIэ гушхуэну сохъуахъуэ!
Школыр къызыуххэми я егъэджакIуэ-хэм фIыщIэ хуащIащ къыбгъэдалъхьа щIэныгъэм папщIэ, къыхуаIа шыIэныгъэмрэ лъагъуныгъэмрэ щхьэкIэ.
Иужьрей уэзджынэр кърагъэуэну пщIэ зыхуащIахэм ящыщт курыт школыр фIы дыдэу къэзыух Куэшмэн Ислъамрэ 1-нэ классым и еджакIуэ Къуныжь Арианэрэ. ИтIанэ ныбжьыщIэхэм уэгум яутIыпщащ шар гъэпща зэмыфэгъухэр, сабиигъуэм зэрыпыкIым и нэщэнэу.
КЪАРДЭН Маритэ.
